Μαντώ Γαστεράτου

Η Μαντώ Γαστεράτου (γενν. Διαμάντω-Μαρία Γαστεράτου, 8 Μαρτίου 1988) είναι Ελληνίδα παρουσιάστρια, ραδιοφωνική παραγωγός και πρώην μοντέλο.

Έγινε γνωστή στο ευρύ κοινό από τη συμμετοχή της στα καλλιστεία του ANT1 το 2010, όπου κέρδισε τον τίτλο Μις Ελλάς. Ξεκίνησε να ασχολείται επαγγελματικά με την τηλεόραση και το ραδιόφωνο το 2013. Τα τελευταία χρόνια έχει αποστασιοποιηθεί και εργάζεται ως σύμβουλος ψυχικής υγείας.

Πρώτα χρόνια
Γεννήθηκε στις 8 Μαρτίου του 1988 στην Αθήνα όπου και μεγάλωσε, ενώ κατάγεται από τη Λευκίμμη και τα Καλά Δένδρα Σερρών. Τελειώνοντας το σχολείο, ξεκίνησε τις σπουδές της στο Εθνικό και Καποδιστριακό Πανεπιστήμιο Αθηνών και συγκεκριμένα στο Τμήμα Μεθοδολογίας της Ιστορίας και Θεωρίας των Επιστημών. Παράλληλα, ξεκίνησε να ασχολείται με το modeling.

Βιογραφία
Ξεκίνησε τη καριέρα της στο modeling, το 2010, με τη συμμετοχή της στα καλλιστεία του ΑΝΤ1, όπου κέρδισε τον τίτλο Μις Ελλάς. Την ίδια χρονιά εκπροσώπησε την Ελλάδα στο διαγωνισμό ομορφιάς Miss World 2010 που διεξήχθη στη Κίνα. Έπειτα, εργάστηκε ως μοντέλο για τρία χρόνια, τόσο στην Ελλάδα όσο και στο εξωτερικό (Γαλλία, Τουρκία και Ιταλία). Το 2012 ήταν το κεντρικό πρόσωπο σε τηλεοπτικές διαφημιστικές καμπάνιες μεγάλων ελληνικών εταιριών.

Το 2013 δέχτηκε πρόταση από το MAD για την παρουσίαση της πρωινής τηλεοπτικής εκπομπής «Loca Report» μαζί με τον Ισπανό παρουσιαστή Fran Osete, ο οποίος ύστερα αποχώρησε, συνεχίζοντας μόνη της την ίδια εκπομπή μεταφερόμενη στη μεσημεριανή ζώνη. Στη διάρκεια της συνεργασίας της με το MAD κάλυπτε την backstage παρουσίαση των μεγάλων διοργανώσεων του σταθμού, όπως τα Mad Video Music Awards και το MadWalk - The Fashion Music Project. Η συνεργασία της με το κανάλι ολοκληρώθηκε το 2016.

Τη σεζόν 2016-2017 συμμετείχε ως μέλος του πάνελ της ψυχαγωγικής εκπομπής «Το Πρωινό» στο πλευρό της Φαίης Σκορδά, ενώ την ίδια σεζόν παρουσίασε μαζί με τον Γιώργο Λιάγκα το τηλεπαιχνίδι «Lucky Room» στο καθημερινό πρόγραμμα του σταθμού. Τον Οκτώβριο του 2017 ταξίδεψε στο Παλαουάν των Φιλιππίνων, λαμβάνοντας μέρος ως διαγωνιζόμενη στο ριάλιτι επιβίωσης «Nomads Greece» με παρουσιαστή τον Γρηγόρη Αρναούτογλου. Αποχώρησε, λόγω τραυματισμού, μετά από επτά εβδομάδες και επέστρεψε στην Ελλάδα, έχοντας κατακτήσει την 14η θέση στην τελική κατάταξη.

Το καλοκαίρι του 2018 εντάχθηκε στο δυναμικό του Epsilon TV παρουσιάζοντας την πρωινή ψυχαγωγική εκπομπή «Splash!» μαζί με τον Παναγιώτη Ραφαηλίδη, στο καλοκαιρινό πρόγραμμα του σταθμού. Τον Μάρτιο του 2019, έχοντας ήδη ενεργό συμβόλαιο συνεργασίας με τον μετονομασθέν σταθμό OPEN, ξεκίνησε να παρουσιάζει με τον Πέτρο Κωστόπουλο την ψυχαγωγική εκπομπή «Όλα Λάθος» μέχρι τον Ιούλιο του ίδιου έτους.

Τη σεζόν 2019-2020 συνεργάστηκε με την Ελένη Μενεγάκη στην εκπομπή του ALPHA, «Ελένη» για μία σεζόν. Τον Οκτώβριο του 2020 υπέγραψε συμβόλαιο συνεργασίας με το MEGA, αναλαμβάνοντας την παρουσίαση της μουσικής εκπομπής «Mega Star» στο πρόγραμμα του Σαββατοκύριακου.

Παράλληλα με την τηλεοπτική της πορεία, από το 2016 έως το 2024 εργαζόταν και ως ραδιοφωνική παραγωγός στον ραδιοφωνικό σταθμό «Ρυθμός 9,49».

Προσωπική ζωή
Στις 22 Σεπτεμβρίου 2018 παντρεύτηκε τον επιχειρηματία Νίκο Ισηγόνη, έπειτα από 2,5 χρόνια σχέσης. Έχουν αποκτήσει τρία παιδιά: τον Γιώργο (γενν. 6 Ιανουαρίου 2020), την Κυβέλη (γενν. 8 Αυγούστου 2022) και τον Χρήστο (γενν. 4 Νοεμβρίου 2024).

Παραπομπές

Κατηγορία:Φωτομοντέλα
Κατηγορία:Ελληνίδες τηλεπαρουσιάστριες
Κατηγορία:Ελληνίδες μοντέλα